**Porsche za svoj 911 GT3 odobril pnevmatiko Dunlop Sport Maxx Race 2**

* Nova generacija Dunlopovih pnevmatik Sport Maxx Race, namensko zasnovana za novi Porsche 911 GT3
* Sport Maxx Race 2 temu vrhunskemu vozilu za cesto in dirkalno stezo nudi odlične vozne lastnosti na suhi podlagi

**Ženeva, 7. marec 2017** – Na mednarodnem avtomobilskem sejmu v Ženevi je Dunlop danes predstavil novo Sport Maxx Race 2, naslednico pnevmatike Sport Maxx Race. Razvil jo je v sodelovanju s Porschejem, da bi izpolnil stroge zahteve za njihov novi 911 GT3. Prva generacija pnevmatik Sport Maxx Race se je nameščala že na Porschejev prejšnji model GT3 in Dunlop sedaj nadgrajuje svojo ponudbo posebnih pnevmatik za vozila Porsche.

“Veseli nas, da smo imeli priložnost sodelovati z ekipo, ki stoji za Porschejem 911 GT3,” je povedal Martijn De Jonge, direktor blagovnih znamk potniških pnevmatik v regiji EMEA. “Tako smo imeli možnost razviti pnevmatiko, ki omogoča, da avto na cesti lahko izkoristi svoj potencial.”

Dunlop je s svojimi pnevmatikami za prvo opremo originalnega 911 GT3, Caymana GT4 in 911 GT3 RS že zdaj rekorder proge zadnjih dirk Porsche Motorsport.

Kot izbrani partner zmagovalcev na dirkah svetovnega prvenstva FIA v vztrajnostni vožnji in evropske serije Le Mans v letu 2016 je Dunlop odigral ključno vlogo, saj je na izjemno zahtevnih športnih dogodkih, kot sta štiriindvajseturni dirki v Le Mansu in Nürburgringu, omogočil kar nekaj navdihujočih predstav na progi. Ko je Porsche za razvoj pnevmatike, ki bi se brezhibno prilegala njihovemu najnovejšemu 911 GT3, izbral Dunlop, je postavil dve zahtevi: pnevmatika mora imeti odlične vozne lastnosti na suhi podlagi in omogočati kar najkrajši čas na krog.

"Dunlop je razvil pnevmatiko, katere odlične lastnosti v celoti izpolnjujejo naše zahteve. Sport Maxx Race 2 nudi vso potrebno zmogljivost za suho podlago, tudi oprijem in natančnost pri krmiljenju,” je pojasnil Jan Frank iz Porscheja.

**Odličen čas na krog**

Dunlop je znan po svojih izkušnjah z GT3 in vztrajnostnimi dirkami, saj je na Nürburgring 24h in Le Mans 24h od vseh proizvajalcev pnevmatik osvojil največ zmag. Njegove izkušnje so bile torej dobro zagotovilo, da bo sposoben ponuditi vso potrebno zmogljivost.

Za kratek čas na krog sta ključna oprijem in natančno krmiljenje. Dunlop je izpopolnil obliko tekalne plasti in tako poskrbel za uravnoteženje pritiska na naležno površino, kar vozniku zagotavlja večjo odzivnost v ovinku in natančnejše krmiljenje.

Navdihnile so ga ojačitvene strukture, kakršne lahko najdemo v naravi, in tako ima SportMaxx Race 2 kanale povezane z mostički, ki povečujejo togost pnevmatike. Taka struktura, t. i. ‘LightWeight Reinforcement Structure Design’, inženirjem omogoča uporabo manjše količine gume, da je pnevmatika čim lažja, obenem pa je bolj čvrsta.

**Izjemna vozna zmogljivost na suhi podlagi**

Nedavno razvita Sport Maxx Race 2 je izdelana iz edinstvene zmesi s koreninami v dirkalnih pnevmatikah, kar je ključni element za še zmogljivejšo športno vožnjo. Zmes za dirke se namreč ogreva hitreje kot običajne zmesi. To povečuje trenje med pnevmatiko in cesto, posledica pa je izvrsten oprijem in dolgoročna zmogljivost pri vožnji z visokozmogljivimi avtomobili.

Po intenzivnem testiranju na nemški progi Nordschleife in na Porschejevi testni progi Nardò, je Porsche odobril Sport Maxx Race 2 za prvo opremo svojega 911 GT3, avtomobila za vožnjo po cesti in dirkalni stezi, namenjenega ljubiteljem športne vožnje.

***\*\*\****

***O Dunlopu***

Dunlop je ena vodilnih svetovnih znamk visokozmogljivih in vrhunskih pnevmatik s prepričljivim rekordom uspehov v avto-moto športu. Dunlopove obsežne izkušnje na tekmovalnem področju so privedle do inovativnih tehnologij tudi za izdelavo pnevmatik za vsakodnevno vožnjo z avtom. V nenehnem prizadevanju, da bi še povečal užitek v vožnji, Dunlop vsem vrstam voznikov nudi zmogljive in vzdržljive pnevmatike, izdelane po najsodobnejših tehnologijah. Če želite več informacij o Dunlopu, obiščite [www.dunlop.eu](http://www.dunlop.eu)

***Več informacij:***

Romana Stare

Vodja marketinga

T: +386 (0)4207 7025

romana\_stare@goodyear.com

Za več informacij in slik obiščite [news.goodyear.eu](http://news.goodyear.eu/)